Тоқаев Мысыр парламенті төрағасын қабылдады
"Тоқаев Мысыр парламенті төрағасын қабылдады" | "https://abai.kz/post/184042"
TITLE: Тоқаев Мысыр парламенті төрағасын қабылдады
URL: https://abai.kz/post/184042
META: "Тоқаев Мысыр парламенті төрағасын қабылдады" | "https://abai.kz/post/184042"
DATE: 04.06.2024
AUTHOR(s): Abai.kz
TOTAL WORDS: 160
TEXT: Мемлекет басшысы Мысыр Араб Республикасы Парламенті Сенатының Төрағасы Әбделуахаб Әбделразеқті қабылдады, деп хабарлайды Abai.kz. Президент Қасым-Жомарт Тоқаев Мысыр Парламенті Сенатына Қазақстанға жасаған сапары екіжақты парламентаралық байланысты нығайтуға тың серпін беретінін айтып, спикерге ілтипат білдірді. «Біз араб мемлекеттері арасынан, ең алдымен, Мысырмен дипломатиялық қатынас орнаттық. Бүгінде Мысыр – Қазақстанның ислам және араб әлеміндегі басты серіктестерінің бірі. Сындарлы саяси диалог жолға қойылды. Көптеген екіжақты шарт пен келісім жасалды. Осы қарқынды бәсеңдетпей, ынтымақтастықты нығайта түсу үшін бірлесіп жұмыс істеуге дайынбыз. Сауда-экономикалық байланыстар екіжақты қарым-қатынастарымыздың басты негізі болуға тиіс. Бұған қос мемлекеттің әлеуеті толық жетеді», – деді Президент. Әбделуахаб Әбделразеқ Мысыр Президенті Әбдел Фаттах Ас-Сисидің ізгі тілегі мен сәлемін жеткізді. «Біз екі ел арасындағы қарым-қатынасты, соның ішінде парламентаралық байланыстарды одан әрі нығайтуға мүдделіміз. Бұл алға қойған мақсаттарымызды тиімді жүзеге асыру үшін жасалған дұрыс қадам деп есептеймін. Мысырлықтардың Қазақстанға деген құрметі мен ықыласы ерекше. Екі елді біріктіретін ортақ дүниелер көп. Жуық арада қос тарапқа да тиімді шаралар қабылданатынына сенімдімін», – деді Мысыр Сенатының спикері. Abai.kz
